Langattomat nettiyhteydet toimivat huonosti, kertoo asunto- ja viestintäministeri Krista Kiuru (sd.) .

Kiuru vaatii teleyrityksiä varmistamaan langattomien yhteyksien toimivuuden ennen kuin lankayhteydet puretaan.

–Olen saanut kesän ja syksyn aikana paljon yhteydenottoja kansalaisilta ja yrittäjiltä, jotka kertovat, että kuparit on laitettu rullalle, mutta langaton yhteys toimii erittäin huonosti, Kiuru arvostelee.

Langattoman yhteyden toiminnan tarkastaminen on kirjattu myös eräiden yritysten toimilupiin.

–Aion pitää kiinni näistä toimilupaehdoista, Kiuru sanoo.

Kiuru puhui aiheesta liikenne- ja viestintäministeriön ja Huoltovarmuuskeskuksen järjestämässä seminaarissa tiistaina.

Yleispalveluvelvolliset teleyritykset on velvoitettu järjestämään toimivat puhelin- ja laajakaistayhteydet kaikkiin vakinaisiin asuinpaikkoihin ja yritysten toimipisteisiin Suomessa. Yleispalvelu tarkoittaa sitä, että jokaiselle taataan tietty riittävä yhteysnopeus langallisesti tai langattomasti sekä tasalaatuisena ja kohtuuhintaisena.

Toimintahäiriöitä on esiintynyt esimerkiksi vanhusten turvapuhelimissa.

- Ei ole missään olosuhteissa hyväksyttävää, että teknologian muutos voi johtaa kansalaisten kannalta huonompaan tilanteeseen, Kiuru sanoo.